En lang periode med tørt og varmt vejr gør årets høst til en ren fornøjelse. Landmændene sparer penge, og miljøet bliver skånet, fordi kornet ikke skal tørres.

- Vi vil gerne lige have to dage mere med dette vejr, så er vi færdige. Sådan lyder meldingen fra landmand Jesper Kragelund. Han holder til uden for Dybvad, og han er en af de mange nordjyske landmænd, der nyder godt af den varme sensommer. En august med høje temperaturer og meget lidt vand gør, at han og andre landmænd ikke har behov for at tørre kornet fra årets høst. Og det sparer både på energien og på landmændendes pengepung. - Vi sparer cirka 1000 kroner per hektar i tørring, fortæller Jesper Kragelund. Hvis kornet er for vådt, bliver det nødt til at blive tørret, for at kunne holde sig uden at blive dårligt. Men det er altså ikke tilfældet i år. Middel med pil op Udbyttet af årets høst blev også ventet med spænding hos LandboNord. Det fortæller chefkonsulent for LanboNord Planterådgivning, Søren Olsen. - Det ser ud til at blive en middelhøst i år. Måske med et par pile opad, siger han. Men der er også en anden grund til, at landmændende er glade for det tørre vejr. - Vi har færre nedbrud, fordi kornet er så tørt som det er. Det er nemt at høste, når man bare kan starte, og køre igennem, siger Søren Olsen. Velfortjent hviledag Det gode vejr har efterhånden varet i flere uger. Og selvom Jesper Kragelund er glad for at høsten snart er i hus, ser han også frem til en mere stille periode. - Hvis der kom en lille smule vand, ville det også betyde en velfortjent hviledag til vores mandskab, siger han. Søren Olsen fortæller, at markerne snart vil ændre sig markant. - I løbet af de næste 3 uger vil landskabet mange steder skifte farve fra høstfarve til grønt, siger han.